b'\n_START_ARTICLE_\nL\xc3\xb6v\xc3\xb6n lossi\n_START_PARAGRAPH_\nL\xc3\xb6v\xc3\xb6n lossi oli Kemi\xc3\xb6nsaaren kunnassa S\xc3\xb6ljeholmenin ja L\xc3\xb6v\xc3\xb6n saarten v\xc3\xa4lill\xc3\xa4 liikenn\xc3\xb6inyt lossi, joka oli osa yhdystiet\xc3\xa4 1830. Lossireitin pituus oli 395 metri\xc3\xa4. Liikenn\xc3\xb6innist\xc3\xa4 vastasi viimeisin\xc3\xa4 vuosina Finferries eli Suomen lauttaliikenne Oy. Lossi lopetti liikenn\xc3\xb6innin toukokuussa 2011, jolloin L\xc3\xb6v\xc3\xb6n silta avattiin liikenteelle. T\xc3\xa4m\xc3\xa4n j\xc3\xa4lkeen lossi siirrettiin Turkuun peruskorjaukseen ja elokuussa se aloitti liikenn\xc3\xb6innin Porvoossa Pellingin lossina._NEWLINE_Noin 400\xe2\x80\x93500 vakinaista asukasta asui L\xc3\xb6v\xc3\xb6n lossiyhteyden takana. L\xc3\xb6v\xc3\xb6n saaren asukkaiden lis\xc3\xa4ksi lossia k\xc3\xa4yttiv\xc3\xa4t muun muassa Kasn\xc3\xa4sin, V\xc3\xa4n\xc3\xb6n, Rosalan ja H\xc3\xb6gs\xc3\xa5ran asukkaat. Vakinaisten asukkaiden lis\xc3\xa4ksi lossiyhteyden takana oli yli 1\xc2\xa0000 vapaa-ajan asuntoa. Vuonna 2002 lossia k\xc3\xa4ytti keskim\xc3\xa4\xc3\xa4rin 400 ajoneuvoa vuorokaudessa ja kes\xc3\xa4ll\xc3\xa4 500 ajoneuvoa vuorokaudessa._NEWLINE_Vuonna 2001 Tiehallinto teki L\xc3\xb6v\xc3\xb6n lossipaikan kehitt\xc3\xa4misen yleissuunnitelman. Tiesuunnitelman laatiminen aloitettiin vuonna 2006 ja sillan rakennusty\xc3\xb6t lokakuussa 2009. Silta rakennettiin lossin kohdalle, joten etel\xc3\xa4puolisen rannan kalturia jouduttiin rakennust\xc3\xb6iden takia siirt\xc3\xa4m\xc3\xa4\xc3\xa4n 40 metri\xc3\xa4 sivuun sen alkuper\xc3\xa4iselt\xc3\xa4 paikalta. Uusi silta avattiin liikenteelle 27. toukokuuta 2011 ja samalla L\xc3\xb6v\xc3\xb6n lossi lopetti liikenn\xc3\xb6innin.'